શૅરબજારના ખેલાડીઓ બજેટ પ્રત્યે વિશેષ સંવેદનશીલ હોય છે, તેથી અહીં એ યાદ રાખવું જરૂરી છે કે બજેટ શૅરબજારને માટે નથી બનતું, પરંતુ શૅરબજારને ધ્યાનમાં રાખે છે ખરું અને શૅરબજાર પણ બજેટને બરાબર ધ્યાનમાં રાખે છે. જોકે, શૅરબજાર બજેટને બે રીતે જુએ-સમજે છે. જેમ શૅરબજારમાં શૉર્ટ ટર્મ અને લૉન્ગ ટર્મની ફિલસૂફી હોય છે એમ બજેટને શૉર્ટ ટર્મ અને લૉન્ગ ટર્મ એમ બે દૃષ્ટિએ જોવાય છે. શૉર્ટ ટર્મના પ્રતિભાવ તાત્કાલિક હોય છે અને લૉન્ગ ટર્મના પ્રતિભાવ પછીથી આકાર પામે છે. બજેટની જાહેરાતો પર તરત જ રીઍક્શન આવે છે એ મોટા ભાગે સટ્ટાકીય અને ટ્રેડિંગલક્ષી હોય છે, જેથી રોકાણકારોએ બજેટના તાત્કાલિક રીઍક્શન પ્રત્યે વધુ ભાવુક થવું જોઈએ નહીં, કારણ કે આમાં બજેટની જોગવાઈઓની અધૂરી સમજ કે અર્થઘટન હોઈ શકે છે.